Beurtkrag: Só lyk week se vooruitsig(Foto: Yaoqi LAI) Nadat Eskom beurtkrag Sondagmiddag na fase 1 afgeskaal het, skop ŉ hoër fase weer Maandag in. Volgens die kragvoorsiener word fase 1-beurtkrag Maandag om 08:00 hervat nadat dit Sondag om 22:00 opgeskort word. Fase 1 sal dan tot 16:00 duur. Vanaf 16:00 tot 22:00 geld fase 2. Die patroon sal Dinsdag herhaal word en “hoogs waarskynlik” Woensdag ook. Eskom het onderneem om verbruikers op hoogte te hou indien enige veranderinge in die netwerk plaasvind. In hierdie stadium word die netwerk egter steeds as onbetroubaar en kwesbaar bestempel. Die kragvoorsiener het gesê beurtkrag is die afgelope naweek in werking gestel om noodopwekkingsreserwes wat die afgelope week uitgeput is, weer aan te vul. Hy verwag dat verskeie opwekkingseenhede oor die volgende paar dae weer by die kragnetwerk sal inskakel, wat die druk op die netwerk sal help verlig. Onbeplande instandhoudingswerk het 9 272MW uit die netwerk gehaal, terwyl 6 314MW weens beplande instandhoudingswerk nie beskikbaar is nie. Eskom het verbruikers gevra om elektrisiteit spaarsaam te gebruik.